Úradný vestník L 015 , 20/01/1996 S. 0046 - 0047



Rozhodnutie Komisie z 18. januára 1996 ustanovujúce podmienky pre zber a spracovanie určitých lastúrnikov pochádzajúcich z oblastí, v ktorých hladina toxínu PSP prekračuje limit ustanovený smernicou Rady 91/492/EHS (Text s významom pre EHP) (96/77/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/492/EHS z 15. júla 1991, ktorou sa stanovujú zdravotné podmienky pre výrobu a uvádzanie živých lastúrnikov na trh [1], naposledy zmenenú a doplnenú Aktom o pristúpení Rakúska, Fínska a Švédska, najmä na posledný pododsek bodu 8 kapitoly V prílohy k danej smernici, keďže hladina "toxínu PSP" nesmie v lastúrnikoch určených na spotrebu ľuďmi prekročiť úroveň 80 μg na 100 g, stanovenú v smernici 91/492/EHS na účel ochrany zdravia verejnosti; keďže vedecké štúdie preukázali, že v prípade lastúrnikov patriacich k druhu Acanthocardia tuberculatum je možné vhodným tepelným ošetrením zaručiť redukciu hladiny PSP na nezistiteľnú úroveň, ak pôvodná úroveň kontaminácie nepresahuje 300 μg na 100 g; keďže bol konzultovaný Vedecký veterinárny výbor, ktorý pre používanie tohto druhu tepelného ošetrenia, tohto druhu toxínu a tohto druhu mäkkýšov vydal priaznivé stanovisko; keďže vzhľadom na stanovisko Vedeckého veterinárneho výboru je dôležité v rámci špecifického rozhodnutia zameraného na tento cieľ v súčasnosti predpokladať hladinu PSP vyššiu, ako je limit ustanovený pre zber, ako aj vhodné tepelné ošetrenie; keďže postupy "vlastných zdravotných" kontrol, definované v rozhodnutí Komisie 94/356/ES z 20. mája 1994, ktorým sa stanovujú podrobné pravidlá uplatňovania smernice rady 91/493/EHS, pokiaľ ide o vlastné zdravotné kontroly produktov rybolovu [2], zaručujú uspokojivé uplatňovanie vhodného tepelného ošetrenia; keďže je zodpovednosťou príslušných orgánov členských štátov, aby schválili konkrétne prevádzkarne vykonávajúce ošetrenie týchto lastúrnikov a kontrolovali uspokojivé uplatňovanie postupov týkajúcich sa "vlastných zdravotných" kontrol; keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Toto rozhodnutie sa vzťahuje výhradne na lastúrniky druhu Acanthocardia tuberculatum. Článok 2 1. Španielsko môže povoliť zber lastúrnikov uvedených v článku 1 v produkčných oblastiach, v ktorých je hladina PSP v jedlých častiach týchto mäkkýšov vyššia ako 80 μg na 100 g, ale nižšia ako 300 μg na 100 g. Zozbierané mäkkýše musia byť: - prepravované v kontajneroch alebo vozidlách zapečatených príslušným orgánom priamo do schválenej prevádzkarne, ktorá bola špeciálne povolená na vykonávanie ich ošetrenia, - sprevádzané dokumentom vydaným príslušným orgánom, ktorý povoľuje prepravu, potvrdzujúcim druh a množstvo produktu, oblasť pôvodu a prevádzkareň určenia, - podrobené tepelnému ošetreniu definovanému v prílohe k tomuto rozhodnutiu. 2. Po použití tohto tepelného ošetrenia nesmú konečné produkty získané z mäkkýšov uvedených v odseku 1 obsahovať hladinu PSP zistiteľnú biologickým pokusom. Biologickým pokusom prechádza každá dávka. Toto ustanovenie sa preskúma šesť mesiacov po nadobudnutí účinnosti tohto rozhodnutia, po predložení správy španielskymi orgánmi. Článok 3 Príslušný orgán kontroluje, či sa "vlastné zdravotné" kontroly ustanovené v článku 6 smernice Rady 91/493/EHS [3], vypracované a zavedené osobou zodpovednou za prevádzkareň schválenú v súlade s rozhodnutím 94/356/ES, uplatňujú najmä v súvislosti s tepelným ošetrením uvedeným v prílohe k tomuto rozhodnutiu. Článok 4 Toto rozhodnutie je adresované členským štátom. V Bruseli 18. januára 1996 Za Komisiu Franz Fischler člen Komisie [1] Ú. v. ES L 268, 24.9.1991, s. 1. [2] Ú. v. ES L 156, 23.6.1994, s. 50. [3] Ú. v. ES L 268, 24.9.1991, s. 15. -------------------------------------------------- PRÍLOHA Tepelné ošetrenie používané pre lastúrniky druhu Acanthocardia tuberculatum s cieľom redukcie hladiny toxínu PSP na úroveň nižšiu ako 80 μg na 100 g Mäkkýše musia byť podrobené nasledujúcim operáciám v tomto poradí: 1. Predbežné čistenie v čerstvej vode po dobu aspoň dvoch minút pri teplote 20 °C (± 2 °C). 2. Predvarenie po dobu aspoň troch minút v čerstvej vode pri teplote 95 °C (± 5 °C). 3. Oddelenie mäsa od lastúr. 4. Druhé čistenie tečúcou čerstvou vodou po dobu aspoň 30 sekúnd pri teplote 20 °C (± 2 °C). 5. Varenie po dobu aspoň deviatich minút v čerstvej vode pri teplote 98 °C (± 3 °C). 6. Ochladenie pod tečúcou studenou čerstvou vodou po dobu približne 90 sekúnd. 7. Mechanické oddelenie jedlých častí (noha) od nejedlých častí (žiabre, vnútornosti a plášťové tkanivo) pomocou vodného tlaku. 8. Udržiavanie v hermeticky uzavretých kontajneroch v neokyslenom tekutom médiu. 9. Sterilizácia v autokláve pri minimálnej teplote 116 °C po dobu vypočítanú na základe rozmerov použitých kontajnerov, ktorá však nesmie byť kratšia ako 51 minút. --------------------------------------------------